قومی آرٹسٹ کنونشن، فن کاروں اور شائقین کے لیے خوشخبریاں
وزیرمملکت برائے اطلاعات مریم اورنگزیب نے ’انقلابی اقدامات ‘کا اعلان کیا ہے ۔ وہ کہتی ہیں’ سینما کی بحالی کے لئے آلات ٹیکس فری کئے جارہے ہیں۔ سینما کا ٹکٹ دو سو روپے کا ہو گا،فنکاروں کو کارڈ جاری ہو گا، انہیں مالی اور صحت کی سہولیات ملیں گی۔ آئندہ بجٹ میں انڈسٹری کے لئے فنڈ مختص کیا جائے گا۔
کراچی — سینما کسی زمانے میں عام آدمی کے لئے سستی تفریح کا ذریعہ ہوا کرتا تھا لیکن وقت بدلا اورروایتی سینما گھروں کی جگہ جدید سہولتوں سے آراستہ چمکتے دمکتے ملٹی پلیکسزنے لی توٹکٹ کی قیمت بھی بڑھ گئی۔ لیکن پاکستانی شائقین کے لئے خوشخبری یہ ہے کہ سینما کا ٹکٹ اب دوسو روپے تک دستیاب ہو سکے گا۔ اسلام آباد میں تین روزہ’ قومی آرٹسٹ کنونشن 2018 ‘ اور’سی پیک ثقافتی کارواں‘ کی افتتاحی تقریب سے خطاب کرتے ہوئے وزیرمملکت برائے اطلاعات مریم اورنگزیب نے کہا کہ ملک میں سینما کی بحالی کے لئے آلات ٹیکس فری کئے جارہے ہیں۔ سینما کا ٹکٹ دوسو روپے سے زیادہ کا نہیں ہو گا۔ وزیراعظم شاہد خاقان عباسی 26 فروری کو فلم انڈسٹری اور آرٹسٹ پالیسی کا اعلان کریں گے۔ وزیرمملکت نے مزید بتایا کہ ملک میں پہلی پرفارمنگ اکیڈمی بنائی جارہی ہے۔ فنکاروں کےلیے آرٹسٹ کارڈ جاری کیا جائے گا جس کے تحت آرٹسٹوں کو مالی اور صحت کی سہولیات فراہم کی جائیں گی۔ آئندہ بجٹ میں فلم انڈسٹری اور فنکاروں کے لئے فنڈ بھی مختص کیا جائے گا۔ مریم اورنگزیب نے تقریب کے شرکا کو فلموں میں اپنی دلچسپی کے بارے میں بتاتے ہوئے ہمایوں سعید کو اپنا پسندیدہ اداکارقراردیا اور بتایا کہ انہوں نے آخری پاکستانی فلم جو دیکھی وہ’ جوانی پھر نہیں آنی‘ تھی۔ پاکستان نیشنل کونسل آف آرٹس(پی این سی اے) کے چیئرمین جمال شاہ کا کہنا تھا کہ پی این سی اے میں پرفارمنگ اکیڈمی سمیت چارسینما بھی بن رہے ہیں۔ پرفارمنگ اکیڈمی اورسینما گھروں کی تعمیرڈیڑھ سال میں مکمل ہو جائے گی۔ آرٹسٹ کنونشن تین روز تک جاری رہے گا جس میں ملک بھرسے آرٹسٹ اور فنون لطیفہ سے وابستہ افراد شرکت کریں گے ۔